CELEX: 32019D0154
Language: bg
Date: 2019-01-30 00:00:00
Title: Решение (EC) 2019/154 на Комисията от 30 януари 2019 година за определяне на вътрешни правила по отношение на ограничението на правото на достъп на субектите на данни до техните медицински досиета

31.1.2019   
               
               
                  BG
               
               
                  Официален вестник на Европейския съюз
               
               
                  L 27/33
               
            
         РЕШЕНИЕ (EC) 2019/154 НА КОМИСИЯТА
         от 30 януари 2019 година
         за определяне на вътрешни правила по отношение на ограничението на правото на достъп на субектите на данни до техните медицински досиета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 249, параграф 1 от него,
         като има предвид, че:
         
                     (1)
                  
                  
                     Съгласно член 26а от Правилника за длъжностните лица и членове 16 и 91 от Условията за работа на другите служители длъжностните лица и служителите имат право да се запознаят с медицинското си досие в съответствие с разпоредбите, определени от органите по назначаването на институциите.
                  
               
                     (2)
                  
                  
                     От 2004 г. насам Заключение 221/04 на ръководителите на ведомства (1) регламентира достъпа до медицинските досиета и не позволява пряк достъп на субектите на данни до всички документи от психиатричен или психологически характер, свързани с тях. Това общо ограничение не налага извършването на анализ на всеки отделен случай.
                  
               
                     (3)
                  
                  
                     В съответствие с Регламент (ЕС) 2018/1725 на Европейския парламент и на Съвета (2) прилаганите от Комисията ограничения на достъпа до такива документи трябва да бъдат пропорционални и да включват анализ за всеки отделен случай.
                  
               
                     (4)
                  
                  
                     Въпреки че достъпът до медицинските досиета следва да се предоставя във възможно най-голяма степен на субектите на данни, ограниченията по член 25 от Регламент (ЕС) 2018/1725 в някои случаи може да са необходими за опазване на здравето на члена на персонала или на законните интереси на трети страни. Медицинското лице, действащо от името на Комисията, следва да обоснове необходимостта от такова ограничение и тези мотиви следва да станат част от медицинските досиета на съответния член на персонала.
                  
               
                     (5)
                  
                  
                     Личните данни се съхраняват в сигурна физическа и електронна среда с оглед предотвратяването на незаконния достъп до тях или предаването на данни на лица, които не е необходимо да се запознават с тях.
                  
               
                     (6)
                  
                  
                     Периодите на съхранение, които се прилагат за обработването на медицинските досиета, са уредени в общия за Комисията списък за съхранение на досиета на Европейската комисия (3).
                  
               
                     (7)
                  
                  
                     Длъжностното лице за защита на данните на Европейската комисия следва да извършва независим преглед на прилагането на ограниченията с цел осигуряване на спазването на настоящото решение.
                  
               
                     (8)
                  
                  
                     Европейският надзорен орган по защита на данните даде становище на 10 декември 2018 г.
                  
               
                     (9)
                  
                  
                     Регламент (ЕС) 2018/1725 заменя Регламент (ЕО) № 45/2001 на Европейския парламент и на Съвета (4), без преходен период, считано от датата на влизането му в сила. Възможността да се прилагат ограничения на някои права беше предвидена в Регламент (ЕО) № 45/2001. С цел да се предотврати излагането на риск на правата на субектите на данни, настоящото решение следва да се прилага от датата на влизане в сила на Регламент (ЕС) 2018/1725.
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и приложно поле
            
               1.   В настоящото решение се определят условията, при които Комисията може да ограничи прилагането на член 17 от Регламент (ЕС) 2018/1725 в съответствие с член 25, параграф 1, буква з) от посочения регламент.
            
            
               2.   Настоящото решение се прилага по отношение на достъпа до личните медицински данни, обработвани от Комисията в съответствие с членове 26а, 33, 59, 72, 73 и 78 от Правилника за длъжностните лица и членове 1 и 13—15 от приложение VIII към него, и членове 13, 16, 28, 32, 33, 83, 91, 95, 100, 101 и 102 от Условията за работа на другите служители.
            
         
         
            Член 2
            Приложими ограничения
            
               1.   При спазване на разпоредбите на членове 3—5 Комисията може, в зависимост от конкретния случай, да ограничи правото на пряк достъп на субектите на данни до отнасящи се до тях лични медицински данни от психологически или психиатричен характер, които се обработват от Комисията, когато достъпът до тези данни има вероятност да представлява риск за здравето на субекта на данните. Това ограничение е пропорционално на строго необходимото за защита на субекта на данните.
            
            
               2.   Достъпът до информацията, посочена в параграф 1, се предоставя на лекар по избор на субекта на данните.
            
            
               3.   В тези случаи, при поискване, Медицинската служба възстановява на субекта на данни частта от разходите за медицинска консултация с лекаря, който е получил достъп до медицинските досиета, която не е възстановена по общата здравноосигурителна схема (ОЗОС). Възстановяването не може да надвишава разликата между тавана, определен в общите разпоредби за прилагане относно възстановяването на медицински разноски (5), и сумата, възстановена на субекта на данни по общата здравноосигурителна схема в съответствие с тези правила.
            
            
               4.   Такова възстановяване от Медицинската служба се допуска, при условие че преди това не е предоставян достъп за същите данни.
            
            
               5.   При спазване на разпоредбите на членове 3—5 от настоящото решение Комисията може, за всеки отделен случай и в съответствие с член 25, параграф 1, буква з) от Регламент (ЕС) 2018/1725, да ограничи правото на субектите на данни на достъп до техните лични медицински данни, с които Комисията разполага, когато упражняването на това право би се отразило отрицателно върху правата и свободите на субекта на данни или на други субекти на данни.
            
         
         
            Член 3
            Право на достъп на субекта на данните
            
               1.   Когато Комисията ограничава изцяло или частично правото на достъп на субектите на данни до лични медицински данни съгласно член 17 от Регламент (ЕС) 2018/1725, в отговора си на искането за достъп тя информира без необосновано забавяне засегнатия субект на данни за приложеното ограничение и за основните причини за него. Комисията информира също така субекта на данни за възможността за подаване на жалба до Европейския надзорен орган по защита на данните или за търсене на защита по съдебен ред пред Съда на Европейския съюз.
            
            
               2.   Предоставянето на информация относно причините за ограничението, както е посочено в параграф 1, може да бъде отложено, пропуснато или отказано докато застрашава постигането на целта на ограничението.
            
            
               3.   Комисията записва причините за ограничението в съответствие с член 5.
            
            
               4.   Когато правото на достъп е изцяло или частично ограничено, субектът на данни упражнява правото си на достъп с посредничеството на Европейския надзорен орган по защита на данните в съответствие с член 25, параграфи 6, 7 и 8 от Регламент (ЕС) 2018/1725.
            
         
         
            Член 4
            Записване и регистриране на ограниченията
            
               1.   Комисията записва причините за всички ограничения, прилагани съгласно настоящото решение, като включва оценка на необходимостта и пропорционалността на ограничението, вземайки предвид съответните елементи, посочени в член 25, параграф 2 от Регламент (ЕС) 2018/1725.
               За тази цел в записа се посочва по какъв начин упражняването на правото би представлявало риск за здравето на субекта на данните или би имало неблагоприятно въздействие върху правата и свободите на други субекти на данни.
            
            
               2.   Записът и, когато е приложимо, документите, съдържащи релевантните фактически и правни елементи, се регистрират в съответното медицинско досие.
            
         
         
            Член 5
            Продължителност на ограниченията
            
               1.   Ограниченията, посочени в член 2, продължават да се прилагат, докато причините за тях продължават да са валидни.
            
            
               2.   Когато причините за дадено ограничение вече не са приложими и субектът на данните отново е поискал достъп до съответните лични медицински данни, Комисията отменя ограничението и посочва на субекта на данните главните причини за ограничението. В същото време Комисията информира субекта на данните за възможността за подаване на жалба до Европейския надзорен орган по защита на данните по всяко време или за търсене на защита по съдебен ред пред Съда на Европейския съюз.
            
         
         
            Член 6
            Преглед от длъжностното лице за защита на данните на Европейската комисия
            
               1.   Длъжностното лице за защита на данните се уведомява без ненужно забавяне, когато правата на субектите на данни се ограничават в съответствие с настоящото решение. При поискване на длъжностното лице за защита на данните се предоставя достъп до записа и документите, съдържащи релевантните фактически и правни елементи.
            
            
               2.   Длъжностното лице за защита на данните може да поиска преразглеждане на ограничението. Длъжностното лице за защита на данните се уведомява писмено за резултата от искането за преразглеждане.
            
         
         
            Член 7
            Влизане в сила
            Настоящото решение влиза в сила в деня на публикуването му в Официален вестник на Европейския съюз.
            То се прилага от 11 декември 2018 г.
         
         
            Съставено в Брюксел на 30 януари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  Това заключение беше одобрено от ръководителите на ведомства на тяхното 236-о заседание, проведено на 19 февруари 2004 г.
         
            (2)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (3)  Общ за Комисията списък за съхранение на досиета на Европейската комисия, SEC(2007)970 от 4 юли 2007 г., актуализиран и допълнен със SEC(2012)713 от 17 декември 2012 г.
         
            (4)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1)
         
            (5)  Решение на Комисията C (2007) 3195 от 2 юли 2007 г. за определяне на общи разпоредби за прилагане, свързани с възстановяването на медицински разноски.